Începând de luni, 4 martie, elevii de clasa a XII-a sunt așteptați să susțină probele scrise ale simulării examenului național de Bacalaureat. Simularea începe cu proba scrisă de Limba şi literatura română, potrivit calendarului aprobat de Ministerul Educaţiei.
"Succes, dragii mei! Am încredere că veți folosi acest moment pentru a vă familiariza cu atmosfera examenului din vară, precum și pentru a vă îmbunătăți rezultatele!", a transmis ministrul Educației, Ligia Deca, într-o postare pe Facebook.
Marţi este programată proba scrisă obligatorie a profilului, iar miercuri - proba scrisă la alegere a profilului sau specializării, potrivit Agerpres.
Elevii din partea minorităţilor naţionale vor susţine pe data de 7 martie proba scrisă de limba şi literatura maternă.
Urmează ca rezultatele să fie comunicate pe 15 martie.
Cum se desfășoară probele
Probele încep la ora 9,00, moment în care, în fiecare sală, vor fi distribuite subiectele.
Accesul elevilor în săli este permis până la ora 8,30.
Timpul destinat elaborării unei lucrări scrise de trei ore - din momentul în care s-a încheiat distribuirea subiectelor fiecărui elev.
La prima probă susţinută, elevilor le vor fi distribuite, pe bază de semnătură de primire, codurile individuale care înlocuiesc numele şi prenumele. Pe baza acestor coduri vor afla ulterior rezultatele obţinute.
Subiectele sunt elaborate pe baza conţinuturilor şi competenţelor asociate acestora, conform programelor.
Subiectele şi baremele de evaluare pentru probele scrise din cadrul simulării examenelor naţionale din acest an sunt publicate zilnic, la ora 15,00.
Simularea este organizată pentru familiarizarea elevilor cu rigorile unui examen real, optimizarea rezultatelor obţinute de către elevii din învăţământul preuniversitar la finalul studiilor liceale.
Comunicarea rezultatelor se face anonimizat, utilizându-se codurile individuale care înlocuiesc numele şi prenumele candidaţilor.
Participare estimată: peste 146.000 de elevi
Amintim că simularea examenului de Bacalaureat din anul şcolar 2023 - 2024 este organizată în peste 1.320 de unităţi de învăţământ şi va implica participarea a peste 146.000 de elevi, estimează Ministerul Educaţiei, potrivit unui comunicat oficial.
Examenele scrise se susțin la disciplinele: limba şi literatura română - proba E) a), limba şi literatura maternă (pentru elevii de la toate filierele, profilurile şi specializările, care au urmat studiile liceale într-o limbă a minorităţilor naţionale) - proba E) b), matematică, istorie, fizică, chimie, biologie, informatică, geografie, logică, argumentare şi comunicare, psihologie, economie, sociologie şi filosofie - probele E) c) şi E) d).
Subiectele şi baremele sunt conform programelor pentru simulare aprobate de Ministerul Educaţiei şi se vor publica în fiecare zi de examen, la ora 15.00, pe pagina web dedicată, precizează sursa citată.
Evaluarea lucrărilor se va realiza digitalizat, prin intermediul platformei utilizate de Ministerul Educaţie la simularea probelor Evaluării Naţionale pentru clasele a VIII-a.
Comunicarea rezultatelor se va face individual, pe 15 martie. Rezultatele vor fi analizate la nivelul fiecărei unităţi de învăţământ prin discuţii cu elevii, şedinţe cu părinţii, precum şi la nivelul consiliului profesoral. Obiectivul urmărit este îmbunătăţirea performanţelor şcolare în perspectiva examenului din această vară prin adoptarea celor mai potrivite măsuri în acest sens.
Notele nu se trec în catalog, însă, prin excepţie, la solicitarea scrisă a elevului/a părintelui, acestea pot fi consemnate în catalog, precizează Ministerul Educaţiei.